Diari Oficial de la Generalitat Valenciana


Sumari del DOGV 3874, del 09-11-2000 (2000/8971)

ACORD de 31 d'octubre de 2000, del Govern Valencià, pel qual s'aprova el Pla d'Ocupació relatiu al personal reingressat a l'administració del Govern Valencià i transferit en el seu dia a l'empresa pública Seguretat i Promoció Industrial Valenciana, SA (SEPIVA).
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3874

Data del DOGV
:   09-11-2000

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2000/8971


Data del document
:   31-10-2000

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * Inspecció Tècnica de Vehicles
    * administració del personal
    * inspecció tècnica
    * empresa pública

ACORD de 31 d'octubre de 2000, del Govern Valencià, pel qual s'aprova el Pla d'Ocupació relatiu al personal reingressat a l'administració del Govern Valencià i transferit en el seu dia a l'empresa pública Seguretat i Promoció Industrial Valenciana, SA (SEPIVA). [2000/X8971]
  
El Govern Valencià, en la reunió del dia 31 d'octubre de 2000, adoptà l'acord següent:
  
Pel Decret 198/1987, de 7 de desembre, del Govern Valencià (DOGV núm. 733, de 30 de desembre de 1997), s'adscriuen a l'empresa pública Seguretat i Promoció Industrial Valenciana, SA, els serveis d'Inspecció Tècnica de Vehicles (ITV) al territori de la Comunitat Valenciana, i es traspassa el personal que, sent de la Generalitat Valenciana, prestava els seus serveis a les estacions d'Inspecció Tècnica de Vehicles, a la plantilla Seguretat i Promoció Industrial Valenciana, SA (en endavant, SEPIVA), encara que conservant la totalitat dels drets laborals que tingueren reconeguts, els quals queden en situació d'excedència respecte a l'administració del Govern Valencià, i amb el reconeixement exprés, per part del Govern Valencià, que en el moment en què SEPIVA deixara de formar part del sector públic, aquest personal tornaria a la seua plantilla.
  
En el Diari Oficial de la Generalitat Valenciana núm. 3.126, de 20 de novembre de 1997, es va publicar l'adjudicació de l'explotació de la concessió administrativa del Servei Públic d'Inspecció Tècnica de Vehicles en la Comunitat Autònoma Valenciana, motiu pel qual el personal transferit a l'empresa pública SEPIVA va sol·licitar el reingrés a l'administració del Govern Valencià.
  
Per al seguiment de les peticions de reingrés i a l'empara del Decret 198/1987, de 7 de desembre, es va constituir una Comissió Tècnica Paritària formada per representants de l'administració i organitzacions sindicals, amb què es donava compliment a l'Acord subscrit el dia 9 de maig de 1997 entre el president de la Comissió de Racionalització del Sector Públic, en l'àmbit de la Generalitat Valenciana, i els representants dels sindicats més representatius a l'empresa pública SEPIVA.
  
La Comissió Tècnica Paritària va acordar el 16 de juny de 1998 (DOGV de 23 de juliol de 1998), una sèrie de mesures necessàries per a materialitzar els reingressos del personal que, procedent de la Generalitat Valenciana, va ser transferit en el seu dia a l'empresa pública SEPIVA i que prestava els seus serveis en les inspeccions tècniques de vehicles.
  
La Direcció General de Funció Pública va anar complint rigorosament els acords convinguts amb la següent seqüència:
  
Primer
  
La Direcció General de Funció Pública va classificar el dia 6 de juliol de 1998 els llocs destinats als reingressos del personal procedent de SEPIVA, SA, en qualitat de llocs en reassignació, situació que consta expressament en la seua classificació i amb les característiques següents:
  
- Administratiu, naturalesa funcionarial, sector administració general, grup de titulació C, nivell de complement de destí 15 i de complement específic E009, forma de provisió: concurs i situació del lloc: en reassignació.
  
- Auxiliar de Manteniment, naturalesa laboral, grup de titulació D, nivell de complement de destí 12 i complement específic E004, forma de provisió: concurs, i situació del lloc: en reassignació.
  
- Ajudant de Manteniment, naturalesa laboral, grup de titulació E, nivell de complement de destí 10 i complement específic E003, forma de provisió: concurs, i situació del lloc: en reassignació.
  
Dits llocs van ser dotats pressupostàriament mitjançant l'amortització de vacants, repartits proporcionalment per conselleries i ubicats a les localitats on prestava els seus serveis dit personal, o a les capçaleres de província, si les localitats eren pròximes a aquestes.
  
Segon
  
La Direcció General de Funció Pública va adoptar el dia 10 de juliol de 1998 les resolucions dels reingressos provisionals de la totalitat del personal afectat, que així ho havia sol·licitat, i que fixava la data de presa de possessió el dia 1 de setembre de 1998, amb què es va produir el reingrés de setanta-dues persones procedents de la situació d'excedència automàtica, per prestar serveis a l'empresa pública SEPIVA.
  
D'aquestes, quaranta i cinc van ser destinades a llocs classificats com administratius, C15E009, ja que prèviament van acreditar estar en possessió de la titulació acadèmica exigida al grup C; vint-i-sis persones van ser destinades a llocs d'auxiliar de manteniment, D12E004, ja que van acreditar estar en possessió de la titulació acadèmica exigible al grup D, i una persona va ser destinada un lloc d'ajudant de manteniment, grup E 10E003, en concordança amb la titulació acreditada.
  
El llistat del personal afectat i els llocs a què es van adscriure consten com annex al present acord.
  
Tercer
  
Mitjançant resolucions de la pròpia Direcció General de Función Pública també es va reconèixer el personal reingressat i de forma provisional, amb efectivitat d'1 de setembre de 1998, un complement personal transitori i absorbible, en la forma prevista en les lleis de Pressupostos de la Generalitat Valenciana, que suposaria una garantia provisional retributiva, en compliment del compromís contret en els acords subscrits. Mesura que constituïa un avançament dels efectes del Pla d'Ocupació que ara s'aprova.
  
Quart
  
Durant l'últim trimestre de 1998, i a través de l'Institut Valencià d'Administració Pública, es va realitzar un curs específic destinat a reciclar formativament el personal reingressat, amb la finalitat de la seua adaptació a la realitat actual de l'administració del Govern Valencià, a nivell tecnològic i juridicoadministratiu.
  
Cinqué
  
Culminat el procés de funcionarització, per la Resolució de 16 d'agost de 1999, del conseller de Justícia i Administracions Públiques, publicada en el DOGV núm. 3.584, de 16 de setembre de 1999, per la qual es nomena funcionaris de carrera al personal que ha superat els cursos d'adaptació del seu règim jurídic a la naturalesa dels llocs que ocupa, i s'accedeix al canvi de naturalesa jurídica de la seua relació dels funcionaris que ho han sol·licitat, tot això segons allò que disposa la Llei 1/1996, de 26 d'abril, de la Generalitat Valenciana, el personal reingressat procedent del SEPIVA, que estava adscrit a llocs d'administratiu, va adquirir la condició de funcionari de carrera del grup C, administratiu.
  
Sisé
  
Finalment, totes les conselleries i organismes, on presta els seus serveis el personal procedent de SEPIVA, han informat favorablement sobre la necessitat en la permanència dels llocs en reassignació, així com sobre el personal adscrit a ells, a requeriment de la Direcció General de Funció Pública.
  
Davant d'aquesta situació, es planteja la necessitat de la utilització de la figura del Pla d'Ocupació, com a instrument legal per a procedir a activar definitivament els llocs en el seu dia creats en reassignació i adscriure el personal que els ocupa a llocs útils a les actuals necessitats organitzatives, que amb fonament en criteris objectius relacionats amb les aptituds, formació, experiència i antiguitat, tinguen com a finalitat augmentar les capacitats de treball i les oportunitats professionals del personal, tot i garantint els grups de titulació, les retribucions individuals, la localització del lloc en la mateixa població o a la capital de província on prestava els seus serveis, i amb caràcter definitiu.
  
La tramitació del projecte del Pla d'Ocupació s'ha realitzat per la Direcció General de Funció Pública, a través de l'elaboració de la memòria justificativa, i ha sigut negociat amb les organitzacions sindicals més representatives, d'acord amb allò previst en la disposició addicional setena del text refós de la Llei de Funció Pública Valenciana i en l'article 12.B) del II Conveni Col·lectiu del Personal Laboral al Servei de l'administració autonòmica. Així mateix, ha sigut informat favorablement per la Conselleria d'Economia, Hisenda i Ocupació, segons allò establit en la disposició addicional tercera del text refós de la Llei de Funció Pública Valenciana.
  
De conformitat amb l'anterior i en virtut d'allò que s'ha disposat en l'article 21 i en les disposicions addicionals tercera i següents del text refós de la Llei de la Funció Pública Valenciana, aprovat mitjançant el Decret Legislatiu de 24 d'octubre de 1995, del Govern Valencià, així com a l'article 12.B) del II Conveni Col·lectiu del Personal Laboral al Servei de l'administració Autonòmica, el Govern Valencià
  
ACORDA
  
Aprovar el Pla d'Ocupació del personal reingressat a l'administració del Govern Valencià, que en el seu dia va anar transferit l'empresa pública SEPIVA, el qual es durà a terme per la Direcció General de Funció Pública en el termini màxim de dos mesos, des de la seua publicació, i que consistirà en la realització de les següents actuacions:
  
Primera
  
Suprimir l'anotació de ?PR- en la Base de Dades del Registre de Personal de la Direcció General de Funció Pública, dels llocs de treball que figuren en l'annex .
  
Segona
  
D'acord amb las previsions de l'article 18.2.e) de la Llei 30/1984, de 2 d'agost, de Mesures per a la Reforma de la Funció Pública, s'adscriu amb caràcter definitiu als llocs de treball que figuren en l'annex, el personal procedent de l'empresa pública SEPIVA, SA, reingressat amb data de l'1 de setembre de 1998.
  
Aquesta adjudicació de llocs de treball no suposa cap modificació de la relació jurídica del personal amb l'administració de la Generalitat Valenciana.
  
Tercera
  
Reconèixer al personal relacionat en l'annex, complements salarials personals, transitoris i absorbibles, que garantisquen el manteniment de les retribucions individuals del personal reingressat i que seran absorbits segons les successives lleis de pressupostos de la Generalitat Valenciana.
  
Contra el present acord, que esgota la via administrativa, podrà interposar-se recurs contenciós administratiu en el termini de dos mesos, comptadors des de l'endemà de la seua publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb allò que disposen els articles 109 i 110 de la Llei de Règim Jurídic de les Administracions Públiques i del Procediment Administratiu Comú, així com en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, podrà interposar-se potestativament recurs de reposició davant del Govern Valencià, en el termini d'un mes comptador a partir de l'endemà de la seua publicació en el Diari Oficial de la Generalitat Valenciana.
  
València, 31 d'octubre de 2000
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
\*El personal que ocupa llocs de administratiu té la condició de funcionari de carrera del grup C, Administració General de la Generalitat Valenciana.
  
\*El personal que ocupa llocs d'auxiliar de manteniment és personal laboral del grup D, amb aqueixa categoria professional en la Generalitat Valenciana.